Tänään valittiin eduskunnan puhemiehet. Puheenaiheeksi nousi niin eduskunnan täysistuntosalin puhe- kuin pukeutusmiskulttuurikin.

Johannes Ijäs Demokraatti

Toisen varapuhemiehen Juho Eerola (ps.) mukaan suurimmalla osalla kansanedustajista pukeutumisessa ei ole huomautettavaa.

– Muutamaa joutuu varmaan tässä huomauttamaan. Tämä on kuitenkin arvokas talo ja tällä on arvokas historia ja tämä on univormu-ammatti kuten poliisin tai lääkärin ammatti. Täällä pukeudutaan tietyllä tapaa, Eerola linjaa Demokraatille.

Hän sanoo myös ihmetelleensä, että miehillä pukeutumiskoodi on hirmuisen tarkka.

– Mutta kun olen tasa-arvon kannattaja minun mielestäni naisillakin pitäisi olla yhtä tarkka. He saavat pukeutua täällä miten haluavat. En uskalla sanoa, että miten sattuvat, tuore varapuhemies sanoo.

Mikä on kiinnittänyt erityisesti huomiota naisten pukeutumisessa?

– Se, että se ei ole millään lailla linjakasta. Se saattaa olla mitä tahansa.

– Se on todellakin mitä sattuu, kun miehillä on tietty univormu miten pukeudutaan: kravatti, pikkutakki, kauluspaita. Jos joku poikkeaa tästä, sen heti huomaa, että poikkeaa. Naisilla sen sijaan jos joku poikkeaa pukukoodista, sitä ei huomaa, koska naisilla ei ole mitään pukukoodia, Eerola linjaa.

”Perussuomalaisissa on aina.”

Toisaalta, jos naiskansanedustajalla on täysistuntosalissa vaikkapa shortsit jalassa, Eerolan mukaan ”todennäköisesti ainakaan kukaan miespuolinen puhemies ei uskaltaisi mennä siitä mitään sanomaan”.

Eerolan omassa, perussuomalaisten ryhmässä on ollut soveltavaa pukeutumista.

– Siellä on aina jotain. Perussuomalaisissa on aina. Mutta uskon, että tässäkin asiassa pikku hiljaa ja ajan kanssa nuoret ja entiset nuoret kapinalliset huomaavat, että miksi tämä on paikka, jossa pitää tietyllä tavalla käyttäytyä. Osa sitä käyttäytymistä on myös se pukeutuminen.

Nimiä Eerola ei nosta lainkaan esiin.

Lue lisää: Raju salikeskustelu nousi keskusteluun puhemiesneuvostossa – nyt kansanedustajille teroitetaan eduskunnan käytössääntöjä

”Tulen hakemaan varmaan tapani.”

Eduskunnan puhemieheksi valittu keskustan Matti Vanhanen sanoo Demokraatille, että viime kädessä jokaisella edustajalla on samanlainen kansalta saatu mandaatti.

– Monilla on tarve pukeutumisensa kanssa viestiä jotain.

Vanhasen mukaan kuitenkin kohtuuttomuuksiin voidaan puuttua sekä miesten että naisten kohdalla.

– Tulen hakemaan varmaan tapani siihen, miten (puuttua), jos on tarvetta käydä keskustelua edustajan kanssa. Itselläni toleranssi on aika suuri sen tähden, että tiedän, että viime kädessä eduskunta ei voi kenenkään pukeutumista määrätä.

Mutta aiotte puuttua tarvittaessa naisten tai miesten pukeutumiseen?

– Kyllä, jos on sellaista, joka tätä ikään kuin säännöissä olevaa arvokkuutta rikkoo.

Mikä naisilla ja mikä miehillä voisi sitä rikkoa (tätä arvokkuutta)?

– En lähde siitä antamaan otsikoita.

Onko tällä hetkellä näkynyt silmään mitään sellaista, johon olisi ehkä puututtava?

– Nämä ovat vaikeita kysymyksiä. Kyllä aina tennistossujen paikka minun mielestäni on tenniskentällä, mutta jos se jonkun omasta mielestä kuuluu siihen asusteeseen, jolla haluaa jotakin viestiä, niin mikä minä olen sitä estämään. Jokaisella meillä on samanlainen mandaatti täällä olla.

”Pitää varmaan Eerolalta kysyä, mitä hän nyt tarkoittaa.”

Eduskunnan ensimäiseksi varapuhemieheksi valittu Tuula Haatainen (sd.) toteaa, ettei hän ole kiinnittänyt huomiota mihinkään kummallisuuksiin pukeutumisessa.

– Sitten jos ihan ylilyöntejä tulee, puhemiesten tai lähinnä puhemiehen tehtävä on silloin tietenkin puuttua.

Haataisen mukaan asiallinen pukeutuminen kuuluu eduskuntatyöhön siinä missä asiallinen puheenparsikin.

– Se on osa demokratian arvostamista.

Varapuhemies Eerola kaipasi naisillekin jonkinlaista pukukoodia. Näettekö itse sellaiselle tarvetta?

– Pitää varmaan Eerolalta kysyä, mitä hän nyt tarkoittaa. Minä en ole nyt tässä huomannut sellaista. Spagettiolkaimia on aikanaan kehotettu olemaan käyttämättä, mutta en ole niitä havainnut täällä.